Nekter straffskyld for å ha utnyttet filippinske sykepleiere
Ekteparet er tiltalt for syv tilfeller av brudd på utlendingsloven og for å ha tatt urimelig mye penger for å bistå de filippinske kvinnene med søknader om arbeids- og oppholdstillatelser. I tre av sakene er Oslo universitetssykehus medtiltalt. Både ekteparet og Oslo universitetssykehus, representert ved administrerende direktør Bjørn Erikstein og juridisk direktør Randi Borgen, erklærte seg ikke skyldige da rettssaken startet i Oslo tingrett mandag. BAKGRUNN:Formidlet sykepleiere - siktet for menneskehandelDen 66 år gamle mannen og hans filippinske kone skal ha skaffet fire av sykepleierne bolig og mat, og gitt flere bistand til å ta opp forbrukslån for å betale utgifter i Norge. Forbrukslånene skal ha vært på opptil 300.000 kroner, og kvinnene skal ha betalt 11.000 hver i husleie til mellommannen hver måned for bolighuset i Holmenkollen, og 4600 kroner i måneden for at han underviste dem i norsk hjemme, skriver Aftenposten. VG har tidligere avslørt at OUS hadde en egen utgiftspost til «prosjekt filippinske sykepleiere» og at OUS i et brev til Skatt Øst bekrefter at de ga møbelfirmaet i oppdrag å skaffe sykepleierne. Saken sprakk da to av kvinnene fortalte kolleger og lokale tillitsvalgte at de ikke hadde det bra der de bodde. Det var Oslo universitetssykehus som først anmeldte ekteparet i mars 2012. Dagen etter ble sykehuset selv anmeldt av Frps stortingsrepresentant Kari Kjønaas Kjos. I etterkant av avsløringen tok sykehuset avstand fra samarbeidet og ga sykepleierne fast ansettelse. BAKGRUNN:Her bekrefter OUS å ha bestilt filippinske sykepleiereEkteparet har nektet straffskyld hele veien. - De er uforskyldt kommet inn i dette. De fikk en forespørsel om å hjelpe til med å skaffe operasjonssykepleiere av Oslo universitetssykehus, og de har prøvd etter beste evne å gjøre det, sier ekteparets forsvarer, advokat Tor Kjærvik, til NTB. Bakgrunnen for at sykehuset valgte å kontakte et møbelfirma for å rekruttere sykepleiere, var ifølge forsvareren at en lege ved OUS fikk høre at 66-åringen tidligere har hjulpet konas filippinske slektninger med å komme til Norge. - Det ble kjent i nærmiljøet at de hadde bistått slektninger av min klients kone, og min klient ble kontaktet av en person fra OUS om dette, sa Kjærvik til VG i forbindelse med siktelsen. Advokat Harald Stabell er forsvarer for sykehuset. Han sier til Aftenposten at sykehuset innrømmer å ha begått klare feil i ansettelsesprosessen, men ikke å ha gjort noe straffbart. - Men sykehuset bestrider samtidig at de på noen måte har medvirket til utilbørlig utnyttelse av arbeidskraft, og erkjenner ikke straffskyld etter tiltalen, sier Stabell.
Et norsk ektepar og toppledelsen ved Oslo universitetssykehus erklærte seg ikke skyldige i påstanden om at de har utnyttet filippinske sykepleiere som fikk jobb ved sykehuset.